FI Euroopan unionin virallinen lehti C 93/20

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

2010/C 93/11

Tämä julkaiseminen antaa oikeuden vastustaa hakemusta asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”AGNEAU DE LAIT DES PYRÉNÉES”

EY-N:o: FR-PGI-0005-0665-10.12.2007

SMM ( X ) SAN ( )

1. Nimi:

Agneau de lait des Pyrénées

2. Jäsenvaltio tai kolmas maa:

Ranska

3. Maataloustuotteen tai elintarvikkeen kuvaus:

3.1 Tuotelaji:

Luokka 1.1 Tuore liha (ja muut eläimenosat)

3.2 Kuvaus 1 kohdassa nimetystä tuotteesta:

SMM-suoja koskee maitorotuun kuuluvan, enintään 45 päivän ikäisen ja teuraspainoltaan 4,5–11 kg:n juottokaritsan tuoretta lihaa; rasvaisuusluokka 2 tai 3 EUROP-taulukossa.

Karitsat kuuluvat paikallisiin maatiais- ja maitorotuihin (Manech tête rousse, Manech tête noire tai Basco-béarnaise). Koska karitsan ravinto koostuu yksinomaan emänmaidosta, sen liha on mehukasta ja hieman rasvaisempaa kuin teuraskaritsan liha. Maitoruokinta ja nuori ikä vaikuttavat myös raa'an lihan väriin, joka on valkoinen tai kevyesti vaaleanpunertava. Liha on pehmeää ja rakenteeltaan erittäin hienosyistä. Agneau de lait des Pyrénées tunnetaan myös maustaan, joka on miedompi kuin teuraskaritsalla. Siinä ei etenkään ole havaittavissa ”villan” makua, joka tuntuu ainakin jossain määrin teuraskaritsan lihassa.

Koska karitsat teurastetaan 15. lokakuuta ja 15. kesäkuuta välisenä aikana, on kyseessä kausituote.

Liha pidetään kaupan kokonaisina ruhoina, puoliruhoina, paloina (paloiteltavaksi soveltuvina osina) tai kuluttajapakkauksina.

3.3 Raaka-aineet:

—

3.4 Rehu (ainoastaan eläinperäiset tuotteet):

Karitsojen ruokinta

Karitsoja ruokitaan ainoastaan emänmaidolla.

Uuhien ruokinta

Maatiaisrotuisten lypsyuuhien pääasiallinen ruokinta perustuu kevät-, kesä- ja syyskaudella laiduntamiseen, joka kestää vuodessa vähintään kahdeksan kuukautta.

Talvella laiduntaminen riippuu sääoloista, mutta luonnonniityt ovat edelleen tärkein rehunlähde. Ravintoannostusta täydennetään talvella säilörehulla, viljanjyvillä (maissi, ohra, ruisvehnä, kaura jne.), oljilla ja rehuseoksilla. Perusrehuannosta täydennetään rehuseoksilla uuhien tarpeiden mukaan.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Agneaux de lait des Pyrénées -juottokaritsat syntyvät ja kasvavat yksilöidyllä maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt:

—

3.7 Merkintöjä koskevat erityiset säännöt:

SMM-suoja ilmaistaan päällysmerkinnöissä SMM-tunnuksella sekä maininnalla ”Agneau de lait des Pyrénées”.

4. Maantieteellisen alueen tarkka rajaus:

SMM-alue käsittää kaikki Gave de Paun ja sen sivujoen Oussen eteläpuolella tai näiden jokien varrella sijaitsevat Pyrénées Atlantiquesin departementin kunnat sekä 10 niihin rajoittuvaa kuntaa Hautes Pyrénées'n departementissa.

Se vastaa uuhikatraiden perinteistä ja nykyistä sijoittautumista. Karitsojen tuotantoalue käsittää seuraavat kantonit ja kunnat:

Pyrénées Atlantiquesin departementti:

Kantonit: Accous, Aramits, Arudy, Bayonne-Est, Bayonne-Nord, Biarritz-Est, Bidache, Espelette, Hasparren, Iholdy, La Bastide-Clairance, Lagor, Laruns, Lasseube, Mauléon-Licharre, Monein, Navarrenx, Nay-Est, Nay-Ouest, Oloron Sainte Marie-Est, Oloron Sainte Marie-Ouest, Pau-centre, Pontacq, Saint Etienne de Baïgorry, Saint Jean de Luz, Saint Jean Pied de Port, Saint Palais, Salies de Béarn, Sauveterre de Béarn, Tardets-Sorholus, Ustaritz, Anglet-Nord, Bayonne-Ouest, Biarritz-Ouest, Hendaye, Jurançon, Pau-Sud, Pau-Ouest, Pau-Nord, Anglet-Sud, Saint Pierre d’Irube;

Kunnat: Arbus, Artigueloutan, Artiguelouve, Castétis, Denguin, Labastide-Cézéracq, Lacq, Lanneplaà, Lée, Lescar, Lons, Nousty, Orthez, Salles-Mongiscard, Siros;

Hautes Pyrénées'n departementti: Aucunin kantoni.

5. Yhteys maantieteelliseen alkuperään:

5.1 Maantieteellisen alueen erityisyys:

Karitsojen tuotantoalue sijaitsee Pyreneitten vuoriston ja sen juurella olevan tasangon läntisimmässä kolkassa.

Pinnanmuodostus on vaihteleva:

— Vuoristoalue käsittää Béarnin ja Baskimaan ylänköalueet, joista jälkimmäinen on matalampi ja laskee idästä länteen. Molemmille alueille yhteisiä piirteitä ovat kapeat ja syvät laaksot ja jylhät vuoristomaisemat pyökki- ja kuusimetsineen sekä niittyineen, joilla harjoitetaan lähinnä lampaiden siirtolaiduntamista.

— Kukkulat ovat pinnanmuodostukseltaan vaihtelevia. Paun, Oloronin ja Aspen vuolaana virtaavien jokien välisellä alueella niitä halkovat syvät laaksot, kun taas Baskimaan kukkulat ovat loivempia.

— Oloron-, Pau- ja osittain myös Adour-jokivarsien laaksot ovat muodostuneet tulvalietteestä, ja niiden leveys voi vaihdella yhdestä noin kymmeneen kilometriin. Tilat sijaitsevat laaksoissa, kukkuloilla ja vuoriston alarinteillä. Loppukesällä (lokakuuhun asti) uuhet laskeutuvat vuoristolaitumilta tiloille. Ne poikivat tilalla ja viettävät siellä talven karitsoidensa kanssa. Laaksoja käytetään erityisesti talvilaiduntamiseen, ja ne toimivat myös rehuvarastoina. Lisäksi niillä kasvatetaan viljaa uuhien ravinnoksi.

Rikkonainen maasto soveltuu huonosti peltoviljelyyn (lukuun ottamatta laaksojen pohjia, joilla on mahdollista viljellä maissia), mutta se tarjoaa mainiot pysyvät laitumet ja mahdollisuudet vuoristolaitumella pidettävien eläinten kuten lampaiden kasvattamiseen.

Maaperä sisältää yleensä runsaasti savea ja lietettä (30–50 %). Se on useimmiten hapanta, minkä vuoksi voidaan olettaa kyllästymisen perusarvon olevan alhainen. Eri tekijöiden (niittykasvillisuus, happamuus, ilmasto ja pinnankorkeus) ansiosta maaperä sisältää yleensä runsaasti orgaanista ainesta, joka on kuitenkin melko köyhää.

Tässä happamassa maaperässä biologinen aktiviteetti on useimmiten heikentynyt, mikä hidastaa kasvijätteen hajoamista ja nitrifikaatiota. Hajoamaton orgaaninen aines ei juurikaan edistä ravinteiden kertymistä.

Maaperä sisältää hyvin vähän fosforihappoa ja kaliumia. Se soveltuu rehuntuotantoon karjatalouden tarpeisiin.

Ilmasto on omaleimainen valtameri-ilmasto, jossa Béarnin ylängöllä tuntuu selvästi vuoriston vaikutus ja Baskimaan ylängöllä (pinnankorkeudesta riippuen) Atlantin vaikutus. Sateita esiintyy kaikkialla runsaasti (yli 1 300 mm), ja useimmilla yli tuhannen metrin korkeudessa sijaitsevilla Baskimaan ylängön vuorenhuipuilla sademäärä on yli 2 000 mm. Sateiden ansiosta niityt pysyvät kunnossa ja uusiutuvat lähes läpi vuoden.

Siten Pyreneitten kasvillisuus on suurimmalta osalta valtamerellistä tyyppiä.

Paikallisten maatiaislammasrotujen kasvatus on levinnyt kaikkialle Baskimaan laaksoihin ja kukkuloille, ja eläintiheys kasvaa vuoristoa lähestyttäessä. Paun ja Oloronin alueilla lampaita kasvatetaan vuoriston lähellä sijaitsevissa laaksoissa. Vuoristolaitumia käytetään (kesäkaudella) lammaskatraiden siirtolaiduntamisessa.

Pinnanmuodostus soveltuu erityisen hyvin lammastalouteen kaikkina vuodenaikoina.

5.2 Tuotteen erityisyys:

Agneau de lait des Pyrénées on peräisin kolmesta paikallisesta maitorodusta. Emät ovat puhdasrotuisia Basco-Béarnaise-, Manech à tête noire- tai Manech à tête rousse -rotuihin kuuluvia lampaita. Fysiologiansa ja morfologiansa vuoksi nämä maatiaisrodut ovat sopeutuneet vuoristoalueille ja erityisesti siirtolaiduntamiseen, joka on ominaista kyseiselle tuotantoalueelle. Kasvatus perustuu keväällä (touko-kesäkuussa) tapahtuvaan astutukseen ja syksystä alkaen tapahtuvaan poikimiseen kesän vuoristolaiduntamisen jälkeen. Juottokaritsojen tuotanto liittyy erottamattomasti lampaanmaidon tuotantoon.

Maatiaisrotuisten katraiden kasvatustapa mahdollistaa juottokaritsojen tuotannon ainoastaan kahdeksana kuukautena vuodessa. Vuoristolaiduntamisen keston, siitokseen tarkoitettujen uuhikaritsojen valinnan ja rehualojen käytön vuoksi Agneau de lait des Pyrénées -karitsanlihaa on saatavilla 15. lokakuuta ja 15. kesäkuuta välisenä aikana, ja tuotanto on erittäin kausiluonteista (45 % myydään 20. marraskuuta ja 31. joulukuuta välisenä aikana).

Kyseessä on nuori karitsa, jota on ruokittu yksinomaan emänmaidolla. Teurastus tapahtuu viimeistään 45 päivän ikäisenä, kun elopaino on vähintään 9 kg ja enintään 16 kg. Ruhon lihasaanto riippuu karitsan vähimmäispainosta.

Näiden tuotannon erityispiirteiden lisäksi juottokaritsalle on ominaista kevyt ja mehukas liha, joka on teuraskaritsan lihaa rasvaisempaa. Se on väriltään valkoista tai hieman vaaleanpunertavaa, ja maku on mieto, toisin kuin teuraskaritsalla.

Ruhot on ”kääritty” vatsapaitaan (vatsakalvoon), mikä on perinteinen tarjontamuoto.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Aiemmin juustoon, lihaan sekä villaan ja vuotiin keskittynyt lammastalous on kokenut muutoksia 1900-luvun puolivälin jälkeen. Paikalliset markkinat alkoivat ehtyä, ja juustojen ja lihan kauppa syrjäytti lopullisesti villan ja vuotien markkinat. Lampaankasvattajista tuli maidon ja juottokaritsan tuottajia. Tilojen pääasiallinen tulonlähde on maito, jota käytetään erityisesti SAN-suojatun Ossau-Iraty-juuston valmistukseen. Lihantuotannon osuus lammastalouden liikevaihdosta on silti myös huomattava: juottokaritsa vastaa pitojärjestelmästä riippuen 25–30 prosenttia lammasalan tuotannosta.

Agneau de lait des Pyrénées on tuotettu käyttäen alueeseen sidoksissa olevia tuotantomenetelmiä ja paikallista osaamista:

— Lampaankasvatus (maidon- ja lihantuotantoon) on sopeutunut maantieteellisen alueen pinnanmuodostukseen ja erityisiin ilmasto-olosuhteisiin.

— Liha on peräisin yksinomaan perinteisistä paikallisista roduista, jotka ovat sopeutuneet tuotantoalueen erityisolosuhteisiin ja tuotantotapoihin. Basco-Béarnaise on sopeutunut siirtolaiduntamiseen korkealla vuoristossa, kun taas Manech tête rousse ja Manech tête noire viihtyvät alemmilla rinteillä. Paksun villansa ansiosta uuhet pystyvät elämään ulkona suurimman osan vuotta. Kaikkien kolmen rodun siementäminen tapahtuu luonnollisen astutuksen kautta. Basco-béarnaise on Manech-rotuja varhaisempi, minkä vuoksi poikiminen alkaa jo syyskuussa.

— Emojen ravinto on pääosin peräisin maantieteelliseltä alueelta (laiduntaminen kestää vähintään 8 kuukautta), ja se koostuu lähinnä rehusta, vuoriston luonnonnurmesta (kesällä) ja säilörehusta (talvella). Niittyjen kasvillisuus koostuu useista eri lajeista, jotka osaltaan antavat maidolle sen juustonvalmistuksessa korostuvat erityisominaisuudet. Kaikkien näiden paikallisrotujen maidontuotanto-ominaisuudet ovat niin hyvät, että karitsat voivat ensimmäisten elinviikkojensa aikana nauttia pelkästään emänmaitoa. Agneau de lait des Pyrénées -karitsanlihan erityisluonteeseen vaikuttavat tärkeimmät tekijät ovat ruokinta yksinomaan maidolla ja hyvin varhainen teurastusikä.

— Tämän kasvatustavan avulla saadaan aivan erityisiä karitsoja, joiden lihakkuuteen ja lihan pehmeyteen liittyvät ominaisuudet ovat erinomaiset. Koska teurasikä on hyvin alhainen, ruho on erittäin kevyt, enintään 11 kg:n painoinen. Alhaisen teurasiän ja maitorotuisen alkuperän vuoksi ruhojen ulkomuoto poikkeaa huomattavasti teuraskaritsojen ruhosta, ja ruhon rasvaisuusluokka on 2 tai 3. Liha on väriltään valkoista tai vaaleanpunertavaa ruhon kaikissa osissa.

— Agneau de lait des Pyrénées -juottokaritsan maine on kasvanut suurissa kaupungeissa ja gourmet-ravintoloissa.

Kuluttajien mielessä Agneau de lait des Pyrénées kuuluu äyriäisten ja nilviäisten, riistan ja rasvaisen siipikarjan (kalkkuna, syöttökukko) tapaan perinteisiin juhla-ajan tuotteisiin, ja sen kulutus on suurimmillaan joulun ja pääsiäisen aikaan.

Agneau de lait des Pyrénées -juottokaritsan maine yhdistetään edelleen – niin Ranskassa kuin ulkomaillakin – kiinteästi korkealaatuisiin makuominaisuuksiin, jotka liittyvät alueelle juurtuneeseen erityiseen tuotantotapaan. Agneau de lait des Pyrénées -juottokaritsa on löytänyt tiensä huippuravintoloiden ruokalistalle. Tuotteen kausiluonteisuus on tehnyt siitä erityisen arvostetun.

Agneau de Lait des Pyrénées'n tunnustettu asema ranskalaisen gastronomian helmien joukossa ilmenee jo vuosien ajan luottamuksessa, jota huippukokit tuntevat sitä kohtaan. Tuote esiintyy lukemattomissa keittokirjoissa ja Ranskan gastronomiaa käsittelevissä aikakauslehdissä. Tietyt Agneau de Lait des Pyrénées'n ominaisuudet, kuten lihan pehmeys ja hienostunut maku, saavat aivan erityistä tunnustusta.

Eritelmän julkaisutiedot:

Eritelmä julkaistaan valvontaelimen (INAO) internetsivustolla osoitteessa: http://www.inao.gouv.fr

http://www.inao.gouv.fr/repository/editeur/pdf/CDCIGP/CDCAgneauDeLaitDesPyrenees.pdf

(1) EUVL L 93, 31.3.2006, s. 12.